Document ID: 31992R0124

ΚΑΝΟΝΙΣΜΟΣ (ΕΟΚ) αριθ. 124/92 ΤΗΣ ΕΠΙΤΡΟΠΗΣ της 20ής Ιανουαρίου 1992 περί τροποποίησης του κανονισμού (ΕΟΚ) αριθ. 570/88 για την πώληση, σε μειωμένη τιμή βουτύρου και τη χορήγηση ενίσχυσης στο ανθόγαλα (κορυφή ή κρέμα γάλακτος), στο βούτυρο και στο συμπυκνωμένο βούτυρο, που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής και περί τροποποίησης του κανονισμού (ΕΟΚ) αριθ. 1157/91
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργάνωσης αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1630/91 (2), και ιδίως το άρθρο 6 παράγραφος 7, το άρθρο 7α παράγραφος 3 και το άρθρο 12 παράγραφος 3,
Εκτιμώντας:
ότι, σύμφωνα με τον κανονισμό (ΕΟΚ) αριθ. 570/88 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1157/91 (4) και όπως διορθώθηκε από τον κανονισμό (ΕΟΚ) αριθ. 2675/91 (5), αποφασίστηκε να συμπεριληφθεί το ιχνηθετημένο ανθόγαλα στην κατηγορία των πρώτων υλών για τις οποίες είναι δυνατόν να χορηγείται ενίσχυση για την παρασκευή των τελικών προϊόντων τα οποία αναφέρονται στο άρθρο 4 σημείο 2 του κανονισμού (ΕΟΚ) αριθ. 570/88 και να συγχωνευθούν οι τρείς τύποι Α, Γ και Δ- ότι η πείρα που έχει αποκτηθεί στο επίπεδο της ιχνηθέτησης δικαιολογεί, χωρίς αυτό να συνεπάγεται δυσάρεστες επιπτώσεις στο επίπεδο των ελέγχων, την προσαρμογή του παραρτήματος ΙΙα του εν λόγω κανονισμού όσον αφορά τους ιχνηθέτες που πρέπει να προστίθενται στο ανθόγαλα για τον τύπο Β, καθώς επίσης και τη συγχώνευση των παραρτημάτων Ι και ΙΙΙ όσον αφορά τους ιχνηθέτες που πρέπει να προστίθενται στον πρώην τύπο Α/Γ και στον πρώην τύπο Δ και, κατά συνέπεια, τις αναγκαίες τροποποιήσεις του άρθρου 6 παράγραφος 1-
ότι, στο άρθρο 18 παράγραφος 3 πρώτο εδάφιο, προβλέπεται ότι τα αποδεικτικά στοιχεία που είναι απαραίτητα για την αποδέσμευση των εγγυήσεων μεταποίησης, πρέπει να προσκομίζονται στον αρμόδιο οργανισμό εντός μιας ορισμένης προθεσμίας- ότι, σε ορισμένα κράτη μέλη, ο οργανισμός ο οποίος είναι αρμόδιος για να αποφασίζει όσον αφορά την αποδέσμευση των εγγυήσεων, είναι διαφορετικός από τον οργανισμό στον οποίον ο επιχειρηματίας οφείλει να προσκομίζει τα αποδεικτικά στοιχεία τα οποία είναι αναγκαία για αυτήν την αποδέσμευση- ότι η ως άνω ρύθμιση χρειάζεται να προσαρμοστεί για να αποφευχθούν ενδεχόμενες επιβαρύνσεις του επιχειρηματία εξ αιτίας καθυστερήσεων στις διοικητικές διαβιβάσεις-
ότι η τελική ενσωμάτωση του ανθογάλακτος ενδέχεται, ενίοτε, να πραγματοποιείται αμέσως μετά από την ιχνηθέτηση- ότι, κατά συνέπεια, είναι δυνατόν να επιτρέπεται στον επιχειρηματία να μη συστήνει την εγγύηση μεταποίησης η οποία αναφέρεται στο άρθρο 18 παράγραφος 2, εφόσον δεν υποβάλλει αίτηση ενίσχυσης παρά μόνο μετά από την εκτέλεση όλων των ελέγχων που αναφέρονται στο άρθρο 23, με τους οποίους αποδεικνύεται ότι έχουν τηρηθεί οι ανειλημμένες υποχρεώσεις-
ότι, στο άρθρο 23 σημείο 5 προβλέπονται, για τα ιχνηθετημένα προϊόντα, συνοπτικότεροι έλεγχοι προς όφελος των μικρών χρήστων- ότι η σημερινή κατάσταση της αγοράς του βουτύρου καθώς και η ανάπτυξη του μεγέθους αυτών των μικρών χρήστων δικαιολογούν αύξηση των μεγίστων προβλεπομένων ποσοτήτων-
ότι η δυνατότητα να χρησιμοποιούνται μέχρι τις 30 Σεπτεμβρίου 1991 οι παλαιού τύπου συσκευασίες στις οποίες η σήμανση είναι τυπωμένη εκ των προτέρων, πρέπει να ισχύει επίσης για τις παλαιού τύπου συσκευασίες στις οποίες η σήμανση είναι τυπωμένη εκ των προτέρων- ως εκ τούτου πρέπει να τροποποιηθεί ο κανονισμός (ΕΟΚ) αριθ. 1157/91-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 570/88 τροποποιείται ως εξής:
1. Στο άρθρο 6 παράγραφος 1 πρώτο εδάφιο:
α) η πρώτη περίπτωση αντικαθίσταται από το ακόλουθο κείμενο:
"- τα προϊόντα που περιλαμβάνονται στο παράρτημα Ι εφόσον το βούτυρο ή το συμπυκνωμένο βούτυρο προορίζεται να ενσωματωθεί στα προϊόντα τα οποία αντιστοιχούν στον τύπο Α/Γ/Δ,"-
β) η τρίτη περίπτωση διαγράφεται.
2. Στο άρθρο 18, το πρώτο εδάφιο της τρίτης παραγράφου αντικαθίσταται από το ακόλουθο κείμενο:
"3. τα αποδεικτικά στοιχεία, που είναι αναγκαία για την αποδέσμευση των εγγυήσεων μεταποίησης οι οποίες αναφέρονται στην παράγραφο 2, πρέπει να προσκομίζονται στην αρμόδια αρχή που ορίζεται από το κράτος μέλος, εντός προθεσμίας δώδεκα μηνών, η οποία αρχίζει να ισχύει από την ημέρα της λήξης της προθεσμίας που προβλέπεται στο άρθρο 11."
3. Στο άρθρο 22 παράγραφος 3, προστίθεται το ακόλουθο εδάφιο:
"Ωστόσο, η εγγύηση μεταποίησης που αναφέρεται στο άρθρο 18 παράγραφος 2, είναι δυνατόν να μη συσταθεί αν το ανθόγαλα το οποίο αναφέρεται στο άρθρο 1 στοιχείο γ) είναι ιχνηθετημένο και ενσωματωμένο στα τελικά προϊόντα τα οποία αναφέρονται στο άρθρο 4 σημείο 2, επί 72 ώρες κατ' ανώτατο όριο και εφόσον η ενίσχυση ζητείται μετά από την διεξαγωγή των ελέγχων που αναφέρονται στο άρθρο 23."
4. Στο άρθρο 23 σημείο 5 δεύτερο εδάφιο, οι μέγιστες ποσότητες των "6 τόνων" και "5 τόνων" αντικαθίστανται από τις μέγιστες ποσότητες των "9 τόνων" και "7 τόνων".
5. Το παράρτημα Ι και το παράρτημα ΙΙΙ, αφενός, και το παράρτημα ΙΙα), αφετέρου, αντικαθίστανται αντιστοίχως από το παράρτημα Ι και το παράρτημα ΙΙα) του παρόντος κανονισμού.
Άρθρο 2
Στο άρθρο 3 δεύτερο εδάφιο του κανονισμού (ΕΟΚ) αριθ. 1157/91, μετά από την φράση "παλαιού τύπου συσκευασίες" προστίθεται η φράση "και παλαιού τύπου πρώτες συσκευασίες".
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημέρα των πρώτου διαγωνισμού ο οποίος διεξάγεται αφότου έχει αρχίσει να ισχύει. Ωστόσο, για τα σημεία 1, 2 και 5 του πρώτου άρθρου το άρθρο 2, εφαρμόζεται από τις 7 Μαΐου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Ιανουαρίου 1992.

Labels: 3
17
6